Therese Neumann

Therese Neumann (født 8. april 1898, død 18. september 1962) var en tysk katolsk mystiker og stigmatiker.

Bakgrunn og liv

Hun ble født på langfredag i 1898 i landsbyen Konnersreuth i Bayern, hvor hun levde hele sitt liv. Hun ble født inn i en stor og fattig familie.
Den 10. mars 1918 ble Therese Neumann delvis lammet etter å ha falt av en stol etter en brann i sin onkels låve. Hun falt og skadet seg flere ganger i denne perioden. Etter et spesielt fall mistet hun mesteparten av synet. I 1919 ble hun helt blind. Sengeliggende utviklet hun noen stygge trykksår som var så ille at knoklene ble synlige. Den 29. april 1923 Therese av Lisieux ble saligkåret i Roma. Therese Neumann hadde bedt novenaer før denne dag. Ved saligkåringen påstås det at synet ble fullstendig restituert. Den 17. mai 1925 Therese av Lisieux ble fullstendig helligkåret som helgen i Den romersk-katolske kirke. Therese Neumann sa at en helgen kalte på henne og leget hennes lammelse og trykksår.
Therese Neumann hevdet at hun gjennom flere år ikke hadde spist annet enn oblater, at hun reiste gjennom tiden tilbake til korsfestelsen, og hadde mottatt regelmessige visitter av jomfru Maria, som kom med dystre forutsigelser om Tysklands fremtidige skjebne. Etter et år som sengeliggende begynte visjonene om korsfestelsen, der hun hevdet å være et samtidig vitne til Jesu lidelse; han skulle ha talt direkte til henne mens han hang på korset, blødende fra hender og føtter, med et spyd stukket i siden. Langfredag i 1926 sivet blod plutselig fra Thereses egne håndflater og fotsåler og fra hennes ene side som et ekko av Jesu sår, med ett unntak:  Therese blødde også fra øynene.  
Hennes lokale prest ble overbevist om at dette var et mirakel. Fromme katolikker begynte å valfarte til Thereses seng da stigmataene snart viste seg hver fredag. Hennes samtaler med Jesus ble også mer intense; noen hevdet at hun prøvde å advare Jesus om hans forestående endelikt.  Gjennom Therese gav Jesus på sin side advarsler om Tysklands skjebne, noe som førte til at også journalister tok veien til Konnersreuth.
En av dem som var sterkt fascinert av Therese, og både skrev om henne og holdt foredrag om henne, var den norske teologen Kristian Schjelderup, som senere ble biskop i Hamar.   
I 1949 utga imidlertid den katolske skribenten Hilda Graef The Case of Therese Neumann, der hun avslørte den vesle bondejenten som en beregnende svindlerske.  Den katolske kirke forholdt seg tidlig skeptisk til Therese og hadde sendt leger til Konnersreuth for å undersøke det påståtte mirakelet.  Deres rapporter konkluderte med at hennes stigmata var fremkalt ved at hun gjemte små beholdere med blod i sengklærne og gned seg inn med blodet når hennes foreldre skysset ut gjestene under Thereses "hosteanfall", eller når hun skulle tømme seg i et bekken. Når gjestene kom inn igjen, var hun blodig i ansiktet, og kastet dramatisk dynen til side for å vise frem sårene sine.
Journalisten Walter Schaber, en av de siste overlevende fra Weimar-republikkens presse, sa på 1990-tallet til forfatteren Ron Rosenbaum at han mente Thereses gjennomslagskraft skyldtes tidsånden.  Tyskerne lette etter en «Heiland» (= helbreder, healer), og mange mente å ha funnet ham i Hitler, noe som gjenspeiles i hilsenen «Heil Hitler» - som ikke bare kan oversettes "Vær hilset, Hitler", men også «Helbred (oss), Hitler». Dette var en tid da Tyskland var rikt på små «healere» - medier som Jan Erik Hanussen, profeter som Louis Hausser og Therese Neumann - og etter alle disse kom den store «helbreder», Hitler selv.